
ΠΡΟΣ ΤΟΥΣ ΕΡΓΑΖΟΜΕΝΟΥΣ ΤΩΝ ΔΕΚΟ
ΝΑ ΠΑΡΘΕΙ ΠΙΣΩ ΤΟ ΝΕΟ ΕΓΚΛΗΜΑ ΤHΣ ΚΥΒΕΡΝΗΣΗΣ ΓΙΑ ΤΙΣ ΔΕΚΟ

ΞΕΣΗΚΩΘΕΙΤΕ !!  ΟΛΟΙ ΣΤΟΥΣ  ΔΡΟΜΟΥΣ ΤΟΥ ΑΓΩΝΑ !!!΄
 Το ΠΑΜΕ σας καλεί να απαιτήσουμε όλα τα συνδικάτα και οι ομοσπονδίες των ΔΕΚΟ να συνεδριάσουν σήμερα το πρωί και με κατεπείγουσες διαδικασίες να πάρουν απόφαση για την κήρυξη 24ωρης απεργίας την Παρασκευή 10 Δεκέμβρη  σαν πρώτη απάντηση στην κυβέρνηση που πιθανόν την ίδια ημέρα καταθέτει το έκτρωμα για τις ΔΕΚΟ στη Βουλή. 

 Η κυβέρνηση  με τις ευλογίες ΕΕ, ΔΝΤ,  ΝΔ,  ΛΑ.Ο.Σ, κόμματος της Μπακογιάννη,  προχωράει με κατεπείγουσες διαδικασίες στην παράδοση όλων των ΔΕΚΟ (αστικές συγκοινωνίες, ΔΕΗ, ΕΛΤΑ, ΕΥΔΑΠ, ΕΥΑΘ, ΕΑΣ, ΠΥΡΚΑΛ, ΕΛΒΟ, ΕΑΒ και δεκάδες άλλες) και των δικαιωμάτων των εργαζομένων βορά στο μεγάλο κεφάλαιο. Σαν μοντέλο χρησιμοποιεί τον ήδη ψηφισμένο νόμο για τον ΟΣΕ. Δεν πρέπει να ξεγελούν κανέναν οι ελιγμοί ότι δήθεν θα αφήσει απέξω τις εισηγμένες στο χρηματιστήριο ΔΕΚΟ. Είναι ψέμα. Θέλει να αποπροσανατολίσει, να αποτρέψει τον κοινό μας αγώνα.  

 Με το νέο αυτό έγκλημα ετοιμάζει νέα συντριπτικά πλήγματα στο λαό και τους εργαζόμενους των ΔΕΚΟ. Νέα πακέτα ανατιμήσεων για στο ρεύμα, το νερό, το τηλέφωνο, τα διόδια, τα εισιτήρια, στο πετρέλαιο, το φυσικό αέριο και άλλα προϊόντα και υπηρεσίες των ΔΕΚΟ. Νέα χειροτέρευση της ποιότητας και της ποσότητάς τους. Σφαγή εργατικών δικαιωμάτων σε όλες τις ΔΕΚΟ:  χιλιάδες απολύσεις, γενίκευση των ελαστικών μορφών εργασίας, κατάργηση των ΣΣΕ, των ωραρίων, των κανονισμών προσωπικού, δραματική μέχρι και 40% μείωση των μισθών. 

 Δεν επιτρέπεται πλέον σε κανέναν από τους εργαζόμενους στις ΔΕΚΟ άλλος  εφησυχασμός και φόβος, άλλη αδράνεια και υποταγή, άλλη αναμονή, άλλες αυταπάτες. Δεν επιτρέπεται πλέον σε κανέναν να ακουμπάει τις ελπίδες του στις ηγεσίες του εργοδοτικού και κυβερνητικού συνδικαλισμού σε ΓΣΕΕ και ΔΕΚΟ.

 Συνάδελφοι εργαζόμενοι στις ΔΕΚΟ

Το ΠΑΜΕ  σας καλεί να  πάρουμε όλοι στις πλάτες μας  τον αγώνα που απαιτείται. Να γίνουν γρήγορα παντού εκατοντάδες Γ/Σ, ώστε να  ενημερωθούν όλοι και να διαμορφώνεται μαχητικό κλίμα. Να αποφασίσουν το πλαίσιο πάλης, τις μορφές του αγώνα και την κλιμάκωση του σε όλες τις ΔΕΚΟ. Να στήσουμε παντού σε όλους τους εργασιακούς χώρους δεκάδες επιτροπές αγώνα , επιτελεία συζήτησης, οργάνωσης και συντονισμού της πάλης, αποκούμπι και απαντοχή των εργαζομένων. 
ΝΑ ΠΑΡΘΟΥΝ ΠΙΣΩ ΟΙ ΑΠΟΦΑΣΕΙΣ ΤΗΣ ΚΥΒΕΡΝΗΣΗΣ

ΚΑΜΙΑ ΘΥΣΙΑ ΓΙΑ ΤΗΝ ΠΛΟΥΤΟΚΡΑΤΙΑ
                                 Η   ΕΚΤΕΛΕΣΤΙΚΗ ΓΡΑΜΜΑΤΕΙΑ ΤΟΥ ΠΑΜΕ
